
	438


	Par nekustamā īpašuma lietošanas mērķa maiņu zemes vienībai Dzintaru prospekts 19, Jūrmala
	(protokols Nr. 10, 17. punkts)


Atbilstoši Nekustamā īpašuma valsts kadastra likuma 9. panta pirmās daļas 1. punktam zemes vienībai un zemes vienības daļai nosaka nekustamā īpašuma lietošanas mērķi un lietošanas mērķim piekrītošo platību. To atbilstoši Ministru kabineta noteiktajai kārtībai un vietējās pašvaldības teritorijas plānojumā noteiktajai izmantošanai vai likumīgi uzsāktajai izmantošanai nosaka vietējā pašvaldība, kuras administratīvajā teritorijā atrodas konkrētā zemes vienība un zemes vienības daļa, izņemot minētā likuma 9. panta pirmās daļas 2. punktā norādīto gadījumu. Atbilstoši Nekustamā īpašuma valsts kadastra likuma 9. panta trešajai daļai nekustamā īpašuma lietošanas mērķu klasifikāciju un nekustamā īpašuma lietošanas mērķu noteikšanas un maiņas kārtību nosaka Ministru kabinets.

Saskaņā ar Nekustamā īpašuma valsts kadastra informācijas sistēmas (turpmāk – NĪVKIS) datiem uz zemes vienības Dzintaru prospekts 19, Jūrmala, kadastra apzīmējums 13000081108, ar kopējo platību 3464 m2 (turpmāk – Zemes vienība) atrodas kinostudija ar kadastra apzīmējumu 13000081108001, kuras galvenais lietošanas veids ir Ēkas plašizklaides pasākumiem (kods 1261) (turpmāk – Ēka).
Saskaņā ar Jūrmalas pilsētas domes būvvaldes būvatļauju, kura izdota, pamatojoties uz 2014. gada 28. februāra lēmumu Nr. 317 (Jūrmalas Būvvaldes 2014. gada 28. februāra būvatļauja Nr. BIS-BV-4.1-2021-1710 (317), kurā veikta atzīme par būvdarbu uzsākšanas nosacījumu izpildi), ir paredzēta Ēkas pārbūve par viesu namu ar paredzēto galveno lietošanas veidu Viesnīcas un sabiedriskās ēdināšanas ēkas (kods 1211).
Zemes vienībai NĪVKIS ir reģistrēts nekustamā īpašuma lietošanas mērķis Pārējo sabiedriskās nozīmes objektu apbūve (kods 0908).
Saskaņā ar Jūrmalas valstspilsētas teritorijas plānojumu, kas apstiprināts ar Jūrmalas pilsētas domes 2012. gada 11. oktobra saistošajiem noteikumiem Nr. 42 „Par Jūrmalas pilsētas teritorijas plānojuma grafiskās daļas, teritorijas izmantošanas un apbūves noteikumu apstiprināšanu”, kurā veikti grozījumi ar Jūrmalas domes 2024. gada 25. janvāra saistošajiem noteikumiem Nr. 2 „Par Jūrmalas pilsētas teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”, Zemes vienība atrodas Publiskās apbūves teritorijā (P27).
Saskaņā ar Ministru kabineta 2006. gada 20. jūnija noteikumu Nr. 496 „Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība” (turpmāk – Noteikumi Nr. 496) 8. punktu zemes vienībai vai zemes vienības daļai, kurai ir noteikts un kadastra informācijas sistēmā reģistrēts lietošanas mērķis, lietošanas mērķi maina šo noteikumu 17. punktā minētajos gadījumos. Noteikumu Nr. 496 17.3. apakšpunkts noteic, ka lietošanas mērķa maiņu ierosina jaunas būvniecības gadījumā, ja izsniegta būvatļauja un tajā ir veikta atzīme par būvdarbu uzsākšanas nosacījumu izpildi. Saskaņā ar Noteikumu Nr. 496 2. pielikumā norādīto, apbūvētai zemes vienībai, uz kuras esošās ēkas galvenais lietošanas veids ir “Viesnīcas un sabiedriskās ēdināšanas ēkas”, nosakāms nekustamā īpašuma lietošanas mērķis Komercdarbības objektu apbūve (kods 0801). Saskaņā ar Noteikumu Nr. 496 18. punktu lietošanas mērķa maiņu šo noteikumu 17. punktā minētajos gadījumos var ierosināt arī attiecīgā valsts vai pašvaldības institūcija.

Zemes vienībai iepriekš noteiktais un NĪVKIS reģistrētais lietošanas mērķis Pārējo sabiedriskās nozīmes objektu apbūve (kods 0908) neatbilst būvatļaujā paredzētajam Ēkas galvenajam lietošanas veidam.
Ņemot vērā iepriekš minēto, pamatojoties uz Noteikumu Nr. 496 8. punktu, 17.3. apakšpunktu, 18. punktu un Jūrmalas domes Pilsētsaimniecības un transporta jautājumu komitejas 2026. gada 11. augusta sēdes atzinumu (protokols Nr. 1.2-11/58), Jūrmalas dome nolemj: 

Zemes vienībai Dzintaru prospekts 19, Jūrmala, mainīt nekustamā īpašuma lietošanas mērķi no Pārējo sabiedriskās nozīmes objektu apbūve (kods 0908) uz Komercdarbības objektu apbūve (kods 0801).
Šo lēmumu saskaņā ar Administratīvā procesa likuma 70. panta pirmo daļu, 76. panta pirmo un otro daļu, 188. panta otro daļu un 189. panta pirmo daļu var pārsūdzēt viena mēneša laikā no tā spēkā stāšanās dienas pieteikumu iesniedzot Administratīvās rajona tiesas attiecīgajā tiesu namā pēc pieteicēja adreses [fiziskā persona — pēc deklarētās dzīvesvietas adreses, papildu adreses (Dzīvesvietas deklarēšanas likuma izpratnē) vai nekustamā īpašuma atrašanās vietas, juridiskā persona — pēc juridiskās adreses].

*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

